

L'empresa Carburos Metálicos de la Pobla de Mafumet, al Tarragonès, ha patit aquest divendres un fuga d'amoníac que ha causat ferides a tres treballadors, un dels quals ha mort, un està en estat crític i l'altre té ferides lleus, segons el Sistema d'Emergències Mèdiques (SEM). Els ferits es troben a l'Hospital Vall d'Hebron i a l'Hospital Joan XXIII i també han sigut atesos al polígon químic dos treballadors més, dos bombers i un tècnic del SEM.

Protecció Civil ja ha desactivat el PLA SEQCAT. Els bombers han donat la situació per controlada i certifiquen que no no hi ha risc per a la població fora de les instal·lacions afectades.

Les mesures de les mostres d'aire del grup de Control Ambiental indiquen que no hi ha presència d'amoníac a les immediacions del Polígon Nord de Tarragona.

El SEM ha enviat quatre ambulàncies i dos helicòpters a la zona, on també s'han desplaçat cinc dotacions dels bombers i nou dels Mossos d'Esquadra.

Òscar Peris, delegat del govern a Tarragona, a les immediacions de la planta química afectada per la fuita

El delegat del govern a Tarragona, Òscar Peris, ha volgut llençar un missatge de tranquil·litat i ha explicat que l'amoníac és "un producte que es fa servir habitualment a tota mena d'indústries" amb normalitat. Peris ha agraït la tasca de Protecció Civil, Mossos, bombers i SEM i ha deixat en mans dels pèrits l'explicació de com s'ha ocasionat la fuita del dipòsit d'amoníac afectat.